साननाय हनायनि उदांस्रिखौ मान होनो नाजानाय बेनि जेंनाफोराव गोनांथि होनाय आरो मोनसे जथाय थांखिनि बिथांखिखौ बोजबना लानानै दाबगालांनाय गुबुन गुबुन सरासनस्रा सुबुंनि थाथायनि सायाव थानाय फोथायनाय लाबो फिनना समजारि आब्रुथि फारसे आवगायलांनायनि थाखाय भारता आथिखालाव राफोद सुबुंदारा महरै सेलायहोनो मोनसे आबुं थासरियाव सफैदों। रावा जादों जोंनि बां हारिमु जारिमिननि जिवमा आरो बांरावारिया जादों जोंनि जिव खांनायनि लामा। भारतारि रावनि जौगाथायखौ जौगानाय हाबाफारिनि मोनसे एगारहायै बाहागो महरै दुलाराय हादरा नुनो मोननाया मोजां, जाय सुबुंदारायाव सुबुंफोरनि मदद बांहोगोन आरो गेदेमा हादर महरै थाहोनायाव गोनां बिफाव लागोन। जोंनि हारिमुवा राव सरसा खालामनायनि गोनांथिखौ जेब्लाबो मोनदांबोदों। बैदिक मुगायावबो सिनथायनो गियानः सोलोंथाय ( सोलोंथाय सोदोबखौ गोदो गोदाय रिंसारथि बिगियान फोरमायनो बाहायनाय जादोंमोन, नाथाय आथिखालाव फरायनाय लिरनायनि गासै हाबाफारिखौ फोरमायनाय जायो) बियाकरनः रावखान्थि निरुक्तः सोमजिनि जारिमिन आरो सन्दः खबामा रावजों सोमोन्दो दंमोन। भारतारि रावखान्थिगिरिनि मावनाय हाबाया (संस्कृत आरो तामिल रावाव) थार ओंथियाव जौगा मान गोनांमोन , जाय राव बिगियान सरसानि गोख्रों बिथा सोरजिदोंमोन आरे गोबां गोदान बुंफोरथि (थिरांथाय ) सोरजिनायाव जोंनि बे आजै आजौनि सरसाया बिहोमा होदोंमोन। एरैबादि मोनसे सम दंमोन जाय समाव भारतनि गियान थानाय बिजाब रावसोलायनायनि गेजेरजों एसिया हादरमानि गुबुन गुबुन बाहागोवाव गोसारदोंमोन। इंराजी 18 थि आरो 19 थि जौथायाव सोनाबारि गियान , साननाय हनाय भारताव गोसारनाय लोगो लोगो रोखोमसे जाथाय जादोंमोन आरे थांनाय जौथायाव बे गियाननि हाबायाव बेरफ्रुसारदोंमोन। जायखि जादोवा , सोनाबनिफ्राय जोंनि हादराव गियान आरो बिजाबनि जाय दाहार बोहैदोंमोन बे जरखायै मखजाथाव आरो मोनसे गोनां बिथिं। जों गुबुन गुबुन आयदायाव दासिमबो इंराजी रावनि बिजाबजों सोलोंथाय लानांदों। जों ओरैबादि मोनसे थासारिजों मोगा –मोगि जादों जेराव मेट्रचेन्टारखौ गारना गुबुनाव सोलोंथाय हाबाफारिया ओनसोलारि रावाव जानांगौखौ मोनदांनो हादों , नाथाय ओनसोलारि रावफोराव सोलोंथाय मुवा- आगजुफोरा जोबोद आंखाल। फालांगि आरो सुबुं फोनांजाबनि राव महरै आथिखालाव इंराजी रावा गोबां गोसारनानै दंब्लाबो मोनथाम थाखोनि सोलोंथायनि मदद होनाय बिजों महरै बे थारैनो गोग्लैसोहांनो हमदों। बेनिखायानो फरायसालि आरो फरायसालिमायाव रावारि बोखारनाय / सोलायनाय मोनसे जेंना महरै नुजाथिदों। फरायसा / सोलोंसानि राव आरो फोरोंनाय रावनि गेजेराव गोबां फारागथि नुजाथिदों।